text: Б. като има предвид, че счита, че руската окупация и анексиране на Крим нарушават международното право и международните задължения на Русия, произтичащи от Устава на ООН, Заключителния акт от Хелзинки, Устава на Съвета на Европа и Меморандума от Будапеща от 1994 г. относно гаранциите за сигурност, както и на двустранните задължения в рамките на двустранния договор за приятелство, сътрудничество и партньорство от 1997 г.;
  В. като има предвид, че Европейският съюз, както и преобладаващата част от международната общност, не е признал и няма да признае незаконното анексиране на Крим от Русия, извършено чрез военни средства;
  Г. като има предвид, че сепаратистките бунтове и насилие в източните райони на Украйна, по-конкретно в районите на Луганск, Донецк и Харков, донякъде се дължат на вътрешното разделение на Украйна, което е стимулирано и отвън, чрез целенасочена стратегия от страна на Русия за подкопаване на авторитета на украинското правителство, за съдействие и подкрепа на сепаратистите, както пряко, така и косвено, не на последно място чрез остри изказвания, враждебни изявления и неточно отразяване на събитията;
  Д. като има предвид, че неотдавнашното подновяване на преките разговори между украинското правителство и ръководството на Русия, породиха надежда, че е възможно намирането на дипломатическо решение за прекратяване на настоящето насилие и предотвратяване на ескалирането на конфликт, който би довел до пагубни последици не само за Украйна, но също и за Европейския съюз и за Руската федерация;
  Е. като има предвид, че едностранно обявеното от украинското правителство прекратяване на огъня не среща подкрепа сред сепаритистите;
  1. потвърждава твърдото осъждане на руското нашествие и анексиране на Крим, които категорично нарушават Устава на ООН, Заключителния акт от Хелзинки на ОССЕ, Статута на Съвета на Европа, Меморандума от Будапеща относно гаранциите за сигурност от 1994 г., двустранния договор за приятелство, сътрудничество и партньорство, подписан през 1997 г., и Споразумението относно статута и условията за присъствието на руския черноморски флот на територията на Украйна; счита, че предприетите от Русия действия заплашват сигурността и стабилността на европейския континент като цяло;